168. ΑΠΟΦΑΣΗ ΥΠΟΥΡΓΟΥ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. Β2/29543/5348 της 9 Αυγ./9 Σεπτ. 1991 (ΦΕΚ Β΄ 726) (Διόρθ. Σφαλμ. στο ΦΕΚ Β΄ 813/3 Οκτ. 1991) Μεταβίβαση Φ.Δ.Χ. αυτοκινήτων του Νόμ. 1073/80. Έχοντας υπόψη: Τις διατάξεις του άρθρ. 5 του Νόμ. 1073/80 (Α΄ 214). 2.Τις διατάξεις της παρ. 2 του άρθρ. 12 του Νόμ. 1959/91 (Α΄ 123) «Για τις οδικές μεταφορές, τις επικοινωνίες και άλλες διατάξεις» αποφασίζουμε: Καθορίζουμε τις λεπτομέρειες εφαρμογής των διατάξεων της παρ. 2 του άρθρ. 12 του Νόμ. 1959/91 (Α΄ 123) ως εξής: 1.Κατά τη μεταβίβαση των φορτηγών Δ.Χ. που κυκλοφόρησαν με τις διατάξεις του Νόμ. 1073/80 ο ιδιοκτήτης του πρέπει να υποβάλλει στην αρμόδια Υπηρεσία Συγκοινωνιών της οικείας Νομαρχίας ή ενώπιον του συμβολαιογράφου (στην περίπτωση που για την υπόψη μεταβίβαση πρόκειται να συνταχθεί συμβόλαιο) τα εξής δικαιολογητικά: α)Βεβαίωση νομιμότητας κυκλοφορίας του Φ.Δ.Χ. αυτοκινήτου του, β)Βεβαίωση του ΤΣΑ ότι έχει εξοφλήσει τις υποχρεώσεις του και γ)Βεβαίωση της Οικονομικής Εφορίας στην οποία θα βεβαιώνεται ότι ο ιδιοκτήτης του αυτοκινήτου κατά τα τελευταία 5 χρόνια πριν από την ημερομηνία της μεταβίβασης δεν άσκησε κανένα άλλο επάγγελμα πλην του εκμεταλλευτή του προς μεταβίβαση Φ.Δ.Χ. αυτοκινήτου του. Το δικαιολογητικό αυτό απαιτείται μόνο κατά την πρώτη μεταβίβαση του Φ.Δ.Χ. αυτοκινήτου. 2.Για τα μεταβιβαζόμενα αυτοκίνητα της κατηγορίας αυτής εξακολουθούν να ισχύουν οι περιορισμοί ως προς το μικτό βάρος, την έδρα και την περιοχή κυκλοφορίας που έχουν επιβληθεί από τις διατάξεις του Νόμ. 1073/80 όπως τροποποιήθηκε με τις διατάξεις του άρθρ. 13 του Νόμ. 1959/91. 3.Η ισχύς της παρούσας αρχίζει από τη δημοσίευσή της στην Εφημερίδα της Κυβερνήσεως. 